Brocka, Július, poslanec NR SR (2013-11-26):
Ďakujem pekne, vážená pani predsedníčka, dámy a páni, dovoľte, rád by som dopovedal to, čo som začal pred chvíľkou vo svojej faktickej poznámke na tému zmrazovania platov ústavných činiteľov. Je prvé čítanie, čiže teraz nie je priestor dávať nejaké pozmeňovacie návrhy, ale skôr diskutovať o filozofii toho návrhu. A tak dovoľte začať tak širšie, že čo nás to napadlo. Prečo ideme znižovať, respektíve zmrazovať platy ústavným činiteľom? Asi je to preto, že to vy aj v SMER-e, aj my v opozícii tak cítime, že to verejnosť od nás očakáva, že keď je ťažká situácia, keď vláda prichádza s nepopulárnymi návrhmi, keď sa musí všade šetriť, tak je celkom správne, že politici a ústavní činitelia začnú od seba a že pôjdu osobným príkladom. Lebo to je výraz zodpovedného a morálneho správania, že sa verejný funkcionár bude správať morálne a príkladne, na tom sa asi zhodneme. Tiež sa možno zhodneme aj na tom, že je to aj istý výraz solidarity s tými, ktorí sú na tom veľmi zle. Nielenže nemajú prácu, nemajú možno žiaden príjem, alebo sú odkázaní na pomoc iných, na pomoc štátu. Jednoducho to, že politici sa uskromnia, keď to isté žiadajú od svojich voličov, tak je správnym správaním verejného funkcionára, lebo verejná funkcia je v prvom rade služba občanom. Ale to sú tie všeobecné veci, ktoré určite viete a nemusím ich opakovať. Ale teraz je namieste otázka, že či tento návrh, ktorý predkladá vláda SMER-u, je naozaj výrazom takéhoto správania – to znamená príkladného, zodpovedného, solidárneho, morálneho, možno by som mohol vymenovať ešte ďalšie atribúty toho správania verejného činiteľa –, alebo je to iba gesto. Napríklad falošné gesto. Je to iba divadlo, lebo skutočnosť je úplne, úplne iná. My máme na programe tejto schôdze takmer 100 bodov programu. Predpokladáme, že budeme rokovať takmer štyri týždne. Už asi viete, kam mierim, páni starostovia, páni primátori, páni poslanci regionálnych zastupiteľstiev, páni riaditelia nemocníc, pán generálny riaditeľ Sociálnej poisťovne a ďalší zdvojení, strojení funkcionári či štvornásobní držitelia mandátov verejných funkcií. Keď som to raz spomenul pred ministrom sociálnych vecí, tak mi povedal, že aby som nezávidel, že títo ľudia sú úspešní a že majú dôveru voličov. Tak vy veľmi dobre viete, ako je to s tou dôverou voličov a ako sa na straníckych kandidátkach mnoho razy dostávajú poslanci do parlamentu. Takže o tej známosti alebo o tej znalosti nebudem ďalej hovoriť, ani o tom úspechu, lebo v prípade niektorých to považujem skôr za neúspech. Ale ako som povedal, stobodový program na tejto schôdzi a opakuje sa to mesiac čo mesiac. Fyzicky si to predstavte, či sa dá sedieť na troch, štyroch stoličkách. Je to veľmi ťažké, a ak som teda myslel, že to je ťažké, niektorí to ale dokážu. Sú šikovní ľudia, schopní, že si to vedia zariadiť. A dá sa to zariadiť tak, že napríklad poveríte niekoho iného. Keď ste tri týždne v Bratislave, tak zatiaľ veci, ktoré by ste inak mali robiť u vás doma; a teraz nemyslím len na Humenné alebo na Žilinu, alebo na Košice, alebo na Bystricu, alebo na Trnavu, alebo na Častkovce, alebo na Brezno, alebo na Šenkvice, alebo na Spišskú Novú Ves, alebo na Oravskú Lesnú, alebo na Starú Bystricu, alebo na Hurbanovu Ves, alebo na Ploské, alebo proste ďalšie a ďalšie miesta, kde chýbajú tí ústavní činitelia, ktorí sú zároveň poslanci Národnej rady. Dá sa to zariadiť tak, že proste niektoré veci robíte po nociach alebo dnes sa to dá robiť aj na diaľku. V poriadku, veď tak to bolo aj v minulosti. Ale čo nebolo v poriadku a čo nie je v poriadku, je, že pritom títo ľudia berú plné platy s odmenami, so mzdami, ako keby boli na tých stoličkách ako jedinečné osoby. A to už nie je s kostolným poriadkom. To ja považujem za nemravné, to považujem za nemorálne, to považujem za nespravodlivé voči ministrovi financií. Predstavte si, že jeho plat podľa tohto zákona je oveľa nižší ako mnohých poslancov zo SMER-u. A predstavte si, že tí poslanci zo SMER-u mu ho idú ešte aj zmraziť. No veď to je na porazenie pre ministra financií, nie? Lebo ja nepredpokladám, že minister financií sa niekde inde odškodňuje, aby dobehol tých neznámych poslancov zo SMER-u. Proste to nepripúšťam. Pozrite, kedysi to tak nebolo. Keď ten zákon v ´93 sa prijímal, tak jednoducho predkladateľov ani nenapadlo, že tu môže niekto to mať ako hobby zbierať mandáty. Ale prosím, ešte keby ich zbieral ako suveníry, ale nestálo by to rozpočty obcí, miest, VÚC-iek a štátneho rozpočtu nič, tak prosím, veď kto sa chce realizovať a je taký ambiciózny, nech to robí. Ale toto je obyčajný podvod na občanoch. Vy ste si urobili zo štátu a z funkcií, verejných funkcií zárobkovú činnosť a potom nerobíte poriadne nič. Oni, tí občania na to postupne prichádzajú. Pozrite sa týždeň dozadu. Všetci kandidáti na poslancov do VÚC-iek – a to je jedno, či boli vládni zo SMER-u, alebo z opozície – totálne prepadli v regionálnych voľbách. Proste keď sedia v Bruseli, tak tomu už každý na Slovensku rozumie, že to sa proste nedá a nemôže byť aj tam, aj tam a ešte k tomu brať plat aj tam, aj tam a nie malé. No zatiaľ im ešte možno mnohým nedošlo, že tá prax, ktorá tu je a ktorú dotiahli do dokonalosti poslanci zo SMER-u, tak ona postupne príde občanom podľa mňa a vám to určite dajú nejakým spôsobom najavo. Čiže je to nemorálne a ja si myslím, že Robert Fico toto toleruje. On to dokonca podporuje a ja tak tuším, že si vás vlastne istým spôsobom, vašu lojalitu a vašu poslušnosť takto kupuje. Viete si vy predstaviť nejakého disidenta v SMER-e, že by sa rozhodol kritizovať ministra alebo premiéra z nejakého dôvodu? Ja, predstaviť sa to dá, ale v realite si to neviem predstaviť, lebo by o všetky tieto benefity prišiel. Lebo o všetkom v SMER-e v podstate rozhodujú oni tu hore, sprostredkovane, ak nie o všetkom Robert Fico. Čiže ja si myslím, že s týmto, ak SMER chce byť konzistentný, ak chce šetriť, ak chce, že toto je výrazom tento návrh, ktorý tu prednáša minister financií, je výrazom ich sociálneho cítenia, tak mali by podporiť návrh Kresťanskodemokratického hnutia. My na tejto schôdzi predkladáme návrh s kolegami Jánom Figeľom, Alojzom Přidalom a Mariánom Kvasničkom, novelu zákona o platových pomeroch, že poslanec Národnej rady má nárok iba na plat a náležitosti s tým spojené, aj keď vykonáva iné volené funkcie. Proste tak to má byť. Tak to bolo na začiatku. A ja si myslím, že keď podporíte takýto návrh, tak presvedčíte mňa aj iných, ktorí to sledujú, občanov, že tento dnešný váš návrh nie je obyčajné divadlo alebo čistý populizmus. Ďakujem za vašu pozornosť.